Sa nofs is-sena d-dieħla l-Forzi Armati se tlesti żewġ proġetti kbar maħsuba biex jgħinu fl-operat tal-Iskwadra Martittima. Il-proġetti b’investiment totali ta’ €6 miljun Ewro u nofs jaħsbu għall-iżvilupp ta’ faċilità ġdida għar-Rapid Deployment Team involut f’ħidmiet varji ta’ immaniġġjar tal-fruntieri u ħarsien tal-liġijiet permezz ta’ interċettar veloċi fuq il-baħar u l-bini ta’ ħażna għall-fuel għal-laneċ tal-iskwadra u sistema għat-tifi tan-nar fuq il-moll. Sal-lum il-fuel għall-flotta tal-laneċ tal-Forzi Armati jingħata minn tankijiet fuq l-art jew bowsers mill-privat. Iż-żieda fl-aħħar snin fl-operat tal-iskwadra marittima u problemi tekniċi li ġieli rriżultaw fil-provista tal-fuel wasslu biex l-armata tidħol għall-proġett ta’ żvilupp ta’ faċilita’ ġdida għall-ħażna tal-fuel li se titlesta sa Frar li ġej. “Sibna li għandna bżonn ninvestu f’sistema li jkollna ammont ta’ fuel stored fil-bażi marittima stess u dan il-fuel jiġi filtered u dispensed fil-laneċ waqt li jkunu marbutin mal-moll. L-ammont ta’ fuel hu bizzejjed biex isostni l-assets tagħna għal numru ta’ żmien,” spjega l-Kaptan tal-FAM u Inġinier Jonathan Cutajar. Il-Kaptan u Inġinier Jonathan Cutajar li hu inkarigat mill-proġett spjega li x-xogħol jinvolvi l-bini ta’ erba’ tankijiet taħt il-livell tat-triq, pajpijiet għall-għoti tal-fuel tul il-moll kollu tal-Iskwadra Marittima u sistema tat-tifi tan-nar li tuża l-ilma baħar flimkien ma’ foam speċjali biex fl-eventwalita’ ta’ nar jkun jista’ jintefa’ fl-aqsar żmien. Ftit metri ‘il bogħod qed tinbena faċilita’ ġdida għar-Rapid Deployment Team tal-Forzi Armati li hu nvolut f’ħidmiet varji u delikati fl-immaniġġjar tal-fruntieri u l-ħarsien tal-liġijiet fuq il-baħar. “Dan il-proġett jinvolvi estensjoni tal-moll preżenti fejn ser ikollna sistema li biha RIB, jigifieri Rigid Hull inflatable Boat tkun tista’ tittella’ u titniżżel b’mod li jkun diskret,” kompla jispjega l-Inġinier Cutajar. Apparti l-crane li jniżżel u jtella’ b’ħeffa mill-baħar ‘l dawn ir-rib’s li meta jinstaqu fil-baħar itellgħu veloċità qawwija ħafna, il-proġett li mistenni jkun lest sa Ġunju tas-sena d-dieħla jinkludi wkoll il-bini ta’ faċilità ta’ taħriġ fiżiku u akkademiku u akkomodazzjoni għas-suldati. Iż-żewġ proġetti qed jitwettqu bl-għajnuna ta’ flus mill-Fond Ewropew tal-Fruntieri, kif spjega l-Logotunent Kurunell Chris Attard inkarigat mill-proġetti fl-Armata li qed igawdu minn fondi tal-Unjoni Ewropea. “Bħalissa hawnhekk għandna żewġ proġetti kbar għaddejjin: il-fuel farm li bejn wieħed u ieħor se jkun progett ta’ miljun u nofs bejn fondi ewropej u fondi lokali u l-proġett tar-Rapid Launching Facility u Rapid Deployment se jkun investiment ta’ madwar €5 miljun,” qal il-Logotunent Kurunell. L-attenzjoni fl-użu ta’ fondi Ewropej fuq l-Iskwadra Marittima ssegwi t-tlestija ta’ żewġ proġetti fit-Taqsima tal-Ajru li wkoll ħadu fondi tal-Unjoni Ewropea: ix-xiri tal-ewwel ħelikopter ġdid fjamant għall-armata u r-restawr ta’ hangar għall-helikopters. Għaddej ix-xogħol biex b’fondi Ewropej jasal fil-ġimgħat li ġejjin it-tieni helikopter tat-tip AW 139 u l-istallazzjoni ta’ microwave link biex itejjeb il-komunikazzjoni bejn postijiet tal-armata f’Malta u f’Għawdex. F’dawn il-proġetti kollha, f’temp ta’ ftit aktar minn sena l-Forzi Armati qed jużaw aktar minn 40 miljun f’fondi tal-Unjoni Ewropea.